शाहरुख की फोटो खींचना सबसे मुश्किल, रणबीर की तस्वीर के लिए 10KM पीछा किया
Paparazzi struggle to capture celebrities' photos कई बार ऐसा भी मौका आता है कि हम एक लोकेशन के दूसरे लोकेशन तक सेलेब्स को सिर्फ एक पिक्चर के लिए फाॅलो करते हैं।
एयरपोर्ट पर आते-जाते सेलेब्स, डांस क्लास और योगा सेंटर्स से निकलती हीरोइन या जिम जाने वाले एक्टर्स। हम रोज सोशल मीडिया पर इस तरह की ढेरों तस्वीरें और वीडियो देखते हैं। ये तस्वीरें जो फोटोग्राफर्स क्लिक करते हैं, उन्हें बॉलीवुड की भाषा में पैपराजी कहा जाता है।
पैपराजी की दुनिया बिल्कुल ही अलग है। सुबह से लेकर एक जगह खड़े रहकर सेलेब्स के आने का इंतजार। फोटो और वीडियो के लिए कुछ सेकेंड्स ही मिलते हैं। कई बार सेलेब्स झिड़क भी देते हैं, कभी-कभी फोटो खींचने से भी रोक देते हैं।
मुंबई में एयरपोर्ट से लेकर होटलों तक कई ऐसे स्पॉट हैं जहां आपको पैपराजी का झुंड दिखाई दे सकता है। ज्यादातर पैपराजी ऐसे हैं जिन्हें सेलेब्स की गाड़ियों के नंबर तक याद हो गए हैं। दूर से देखकर ही बता देते हैं कि फलां कार में कौन सा स्टार आ रहा है।
आखिर कैसे सेलेब के पहुंचने से पहले पैपराजी उस जगह मौजूद होते हैं? क्या फोटो और वीडियो बनाकर सोशल मीडिया पर वायरल करना ही इनका काम है? कैसे इन तक सेलेब्स के आने की इन्फॉर्मेशन पहुंचती है? 
आज के रील टू रियल में जानिए पैपराजी की दुनिया की कुछ ऐसी ही बातें...
सेलेब्स को मिली टिप के हिसाब से फाॅलो करते हैं 
मंगेश बताते हैं- हम सेलेब्स को कवर करने के लिए अलग-अलग लोकेशन पर जाते हैं। आम तौर पर हमें ज्यादातर सेलिब्रिटी के कार के नंबर पता होते हैं, जिससे उन्हें ट्रैक करना हमारे लिए आसान होता है। सेलेब्स की गाड़ी हमें जैसे ही दिखती है, हम उसे कवर कर लेते हैं।
इसी तरह हमें सेलेब्स की जिम और योगा टाइमिंग भी पता होती है, तो उन लोकेशन पर हम उन्हें कवर करते हैं। मुंबई के बांद्रा इलाके में ज्यादा सेलेब्स आते हैं, यहां कुछ 7-8 जिम हैं, जिनमें ज्यादातर सेलेब्स आते हैं। जैसे मलाइका अरोड़ा दिवा योग में जाती हैं। जब सेलेब्स लंच, मीटिंग या डाॅक्टर्स के पास जाते हैं, तो हम उन्हें फाॅलो करते हैं।
सेलेब्स को कवर करने के चक्कर में 24 घंटे तक एक ही लोकेशन पर रहना पड़ता है
पैपराजी की नौकरी में कोई फिक्स्ड टाइमिंग नहीं होती है। आम तौर पर हम अपने घर से सुबह तकरीबन 9 बजे निकल जाते हैं। हालांकि कभी-कभार तो सुबह 5 बजे से ही काम पर लग जाना पड़ता है। कई बार एक ही लोकेशन पर 24 घंटे बिता देते हैं। कभी एयरपोर्ट के अलग-अलग लोकेशन पर खड़े रहो, कभी फिल्म के सेट पर, जैसे-जैसे हमें पता चलता है कि एक्टर्स यहां आने वाले हैं, हम वहां चले जाते हैं।
प्राइवेट एयरपोर्ट पर सेलेब्स को कवर करना आसान नहीं होता
मुंबई में कुल मिलाकर 3 एयरपोर्ट हैं - T2 (इंटरनेशनल) में हमारी टीम 24 घंटे रहती हैं, T1 में कोई टिप मिला, तब ही हम जाते हैं। शाहरुख खान का एयरपोर्ट पर फोटो क्लिक करना नहीं हो पाता क्योंकि वो अधिकतर समय प्राइवेट एयरपोर्ट पर ही आते-जाते हैं। प्राइवेट एयरपोर्ट पर हमें सेलेब्स की बस कार की ही फुटेज मिल पाती है।
एक फोटो के लिए भी सेलेब्स का घंटों पीछा करते हैं
कई बार ऐसा भी मौका आता है कि हम एक लोकेशन से दूसरे लोकेशन तक सेलेब्स को सिर्फ एक पिक्चर के लिए फाॅलो करते हैं। जैसे हाल ही में हमने रणबीर कपूर की एक फोटो के लिए बांद्रा से अंधेरी तक 10 किमी तक उनका पीछा किया था, तब जाकर उन्होंने हमें एक पिक्चर दी थी।
कई बार घंटों इंतजार करने के बाद सेलेब्स कवर करने से मना कर देते हैं
इतनी मेहनत करने के बाद कभी-कभार रिजल्ट परफेक्ट नहीं मिलता है। कई सारे सेलेब्स हमारे काम की सराहना करते हैं, लेकिन जब सेलेब्स का मूड खराब होता है, तब वो कोऑपरेट नहीं करते हैं। कई बार ऐसा होता है कि हम सेलेब्स का घंटो इंतजार करते हैं, लेकिन वो कवर के लिए मना कर देते हैं।
सेलिब्रिटी को अपनी पर्सनल लाइफ के बारे में बात करना अच्छा नहीं लगता। कई बार वो हमें रिक्वेस्ट करते हैं कि हम उन्हें कवर ना करें। हालांकि कभी-कभार उनकी बात को मानना मुश्किल हो जाता है क्योंकि कवर करना हमारे काम के लिए जरूरी होता है। वजह ये है कि इस फील्ड में भी काॅम्पिटिशन है। अगर कोई फोटोग्राफर सेलेब्स के मना करने के बाद उन्हें कवर करता है और हम नहीं करते हैं, तो हमारे काम पर सवाल उठ जाता है।
पैपराजी के काम को कई लोग बुरा बताते हैं
कई बार लोग हमारे काम को बुरा बता देते हैं, लेकिन वो ये नहीं जानते कि इसके पीछे कितनी मेहनत होती है। कई बार एक दिन में हमें 4-5 सेलिब्रिटी का कवरेज मिल जाता है, लेकिन कभी हफ्तों तक हमारे पास काम नहीं होता। इस वजह से हमारी हालत बहुत खराब होती है।
हालांकि अनन्या पांडे, आमिर खान, सलमान खान जैसे कई एक्टर्स हैं, जो हमारे काम को बहुत सपोर्ट करते हैं।
पैपराजी का काम जोखिम भरा होता है, लाॅकडाउन में कटरीना समेत इन सेलेब्स ने मदद की
हमारा काम बहुत जोखिम भरा होता हैं, लेकिन किसी भी तरह का कोई इंश्योरेंस नहीं होता। यदि कुछ हो भी जाए तो हमें अपना खर्चा खुद उठाना पड़ता हैं। हमारी इनकम ज्यादा नहीं है, लेकिन इसके अलावा कोई ऑप्शन भी नहीं, इसीलिए जितना जो मिलता है, उसी में अपना घर चलाते हैं। हमने लोकडाउन में भी काम किया था। उस वक्त कई सारे सेलिब्रिटी, जैसे कटरीना कैफ, करण जौहर, रोहित शेट्टी और वरुण धवन ने हमारी मदद की थी।
शाहरुख की एक फोटो के लिए 10 घंटे इंतजार करना पड़ा था
मुझे याद है-कुछ साल पहले शाहरुख खान की एक फोटो के लिए मुझे 10 घंटा इंतजार करना पड़ा था। उस दिन उनकी फिल्म रा-वन की शूटिंग का आखिरी दिन था। मैं शाम को तकरीबन 6 बजे सेट पर पहुंच गया था। उस दिन बारिश भी बहुत तेज थी, मैंने रेनकोट पहना था, बैठने की भी जगह नहीं थी। शूटिंग देर रात तक चली, शाहरुख सुबह 5 बजे अपनी वैनिटी में जा रहे थे, तभी मैंने उन्हें आवाज दी। फिर उन्होंने वैनिटी से बाहर आकर फिल्म के डायरेक्टर के साथ हमें पिक्चर दी।
शिल्पा शेट्टी की शादी का एक्सक्लूसिव कवर पेड़ पर खड़े होकर किया था
सुनील शेट्टी भी बहुत कोऑपरेटिव हैं। कुछ महीने पहले हमने उनकी बेटी अथिया शेट्टी की शादी कवर की थी, उस वक्त सुनील जी ने हमारे लिए हर तरह का बंदोबस्त किया था ताकि हमें तकलीफ न हो। वहीं, शिल्पा शेट्टी की शादी का एक्सक्लूसिव कवर हमने पेड़ पर खड़े होकर किया था।
जया बच्चन को पैपराजी का काम पसंद नहीं
जया बच्चन को हमारा ये काम पसंद नहीं। हम उनके साथ कभी जिद नहीं करते। बस उनका एक क्लिक करते हैं और उन्हें जाने की जगह दे देते हैं ताकि उन्हें बुरा न लगे।
जया बच्चन के अलावा भी कई सेलेब्स हैं, जो पैपराजी कल्चर को पसंद नहीं करते हैं। इनमें से फरहान अख्तर भी एक हैं। वो हमसे कहते हैं- जब हमने आपको बुलाया नहीं, तो आप हमें क्यों शूट कर रहे हैं। इसके बावजूद हम अपना काम नहीं रोकते हैं। ये हमारा काम है, जिसे जारी रखना जरूरी है।
इस ट्रेनिंग सेंटर पर सेलेब्स को एक हादसे के बाद कवर करने नहीं जाते
करीना कपूर पिलातेस में जाती हैं। इस ट्रेनिंग सेंटर में सारा अली खान, पूजा हेगड़े, जाह्नवी कपूर समेत कई दूसरे सेलेब्स भी आते हैं । हमारी वजह से वहां काफी लोगों की भीड़ लग जाती है जिसकी वजह से सेलिब्रिटी तकलीफ में आ जाते हैं। हालांकि अब हम उस लोकेशन पर नहीं जाते हैं क्योंकि कुछ दिन पहले वहां ध्वनि भानुशाली के साथ हादसा हो गया था। यही वजह है कि हमने अब वहां सेलिब्रिटी को कवर करना बंद कर दिया।
14 साल से पैपराजी इंडस्ट्री से जुड़ा हूं- फोटोग्राफर मंगेश 
फोटोग्राफर मंगेश बताते हैं- मैं पिछले 13-14 साल से इस इंडस्ट्री से जुड़ा हुआ हूं। मैं पहले स्टूडियो में था, फिर किसी चैनल के लिए रियलिटी शो करता था, उसके बाद मैंने योगेन शाह के अंडर फ्रीलांसिंग फोटोग्राफर की नौकरी की। इस तरह मेरी फोटोग्राफी की जर्नी शुरू हुई।
पैपराजी कल्चर को और जानने के लिए हमने आगे दूसरे पैपराजी फोटोग्राफर समीत जाधव से बात की।
सेलेब्स की एक तस्वीर के लिए जान जोखिम में डाल देते हैं
समीत जाधव बताते हैं- हमारे काम की शुरुआत बांद्रा से ही होती हैं क्योंकि यहां कई सेलेब्स आते हैं। करिश्मा तन्ना, मीजान जाफरी जैसे कई सेलेब यहां आते हैं, जिन्हें हम कवर करते हैं। हम उनकी गाड़ियों को देखकर फॉलो करते हैं। धूप हो या छांव, हम अपना काम कभी नहीं छोड़ते। उनकी गाड़ियों को चेज करते वक्त डर तो लगता है, लेकिन यह हमारा पैशन भी है। हम बस उनकी एक पिक्चर के लिए अपनी जान जोखिम में भी डाल देते हैं। एक्सीडेंट से ज्यादा फोटो पर ध्यान देते हैं।
आलिया भट्ट का एक्सक्लूसिव शूट किया था
मैं इस इंडस्ट्री में 10 साल से काम कर रहा हूं। इस दौरान मैंने कई एक्सक्लूसिव शूट किए हैं। मुझे याद है आलिया भट्ट का मैंने एक्सक्लूसिव किया था जब वह साउथ मुंबई में किसी स्कूटी का ऐड शूट कर रही थीं।
करीना कपूर खान कभी फोटो देने से इनकार नहीं करतीं
करीना कपूर खान कभी फोटो देने से इनकार नहीं करतीं। जब भी वे स्पॉट होती हैं, वे हमारे साथ बहुत कोऑपरेटिव रहती हैं। चाहे वो पोज ना करें, लेकिन कैंडिड पिक्चर तो मिल ही जाती है।
जॉन अब्राहम को फोटो खिंचवाना अच्छा नहीं लगता
जॉन अब्राहम का खार इलाके में ऑफिस है। उनका वहां आना-जाना लगा रहता है, लेकिन उन्हें हमारा पिक्चर क्लिक करना पसंद नहीं है। वो बहुत मूडी हैं। जॉन कभी अच्छे मूड में रहते हैं, तो हमें क्लिक करने देते हैं, वर्ना साइड से 'pls don't take picture guys' बोलकर निकल जाते हैं।